Brakpan-man steeds in waakeenheid ná huisroofArgieffoto: SAPD/Facebook ŉ Week nadat ŉ vrou van Brakpan aan die Oos-Rand tydens ŉ huisroof doodgeskiet is, veg haar seun, wat ten tyde van die rooftog saam met haar was, steeds om sy lewe in ŉ Gautengse hospitaal. Kapt. Pearl van Staad, woordvoerder van die polisie, het gesê die man wat erge kopbeserings in die huisroof opgedoen het, was weens sy ernstige toestand nog nie in staat om ŉ verklaring aan die polisie af te lê nie. Intussen is niemand nog in verband met die voorval in hegtenis geneem nie. Van Staad het die man as Antonio Fernandes (44) geïdentifiseer. Sy het gesê Fernandes en sy 64-jarige ma was verlede Saterdagoggend by hul huis in Anzac toe drie gewapende rowers toegeslaan het. Volgens Van Staad kon die vrou daarin slaag om ŉ paniekknoppie te druk en die sekuriteitsmaatskappe het op die alarm gereageer. “By die veiligheidsbeamptes se aankoms op die toneel het ŉ skietery tussen hulle en die verdagtes ontstaan en die vrou is in die proses doodgeskiet,” het Van Staad gesê. Sy het gesê die drie verdagtes kon daarin slaag om op die vlug te slaan. “Niemand is nog in hegtenis geneem nie, maar daar is ŉ leidraad wat tans deur die ondersoekspan opgevolg word.” Sy het gesê Fernandes word tans in die waakeenheid van die Netcare Unie-hospitaal behandel. Van Staad het gesê die polisie vermoed dat daar goed uit die huis gesteel is omdat die huis omgekeer was. Daar kan egter nog nie bevestig word wat presies gesteel is nie, aangesien Fernandes nog nie ŉ verklaring kon aflê nie. Sake van moord, huisbraak en poging tot moord word ondersoek.